Denne gjengen er klar for Norge
Først må Norge slå England i 8-delsfinalen i kveld. NFF sendte Gøril Kringen til Vancouver for å studere de to mulige norske kvartfinalemotstanderne. Hun må nok se kampen en gang til, for å få med seg alt. For dette gikk unna i perioder. Canada var knepen favoritt, men før pause var det Sveits som styrte, anført av en strålende Ramona Bachmann. Sveitserne hadde et par brukbare muligheter, men greide aldri å utnytte sitt spillemessige overtak, og Canada var faktisk nærmest scoring; Josee Belangers innlegg fløy over den sveitsiske keeperen og traff bakre stolpe. I 2. omgang var det et piggere Canada-lag som kom på banen, og etter snaut syv minutter falt avgjørelsen. Kaptein og ledestjerne Christine Sinclair var nest sist på ballen da Josee Belanger banket inn 1-0-målet med venstrebeinet, foran 52.000 tilskuere i BC Place Vancouver, samme arena som kvartfinalen skal spilles på. Canada løftet seg veldig de siste 45 minuttene, men Sveits ga aldri opp og bød innimellom på herlig angrepsfotball. Vanessa Bernauer hadde en stor mulighet til å utligne, igjen etter forarbeid av Bachmann. Canada-keeper Erin McLeod var imidlertid raskt ute og reddet. McLeod er en av 17 (!) spillere i den kanadiske troppen som ble hentet opp på A-landslaget av tidligere Canada-trener Even Pellerud. Selv om Canada så friske ut i perioder, og har solid offensiv slagkraft, vil det selvsagt være en stor fordel for Norge at Pellerud kan det meste om dem fra før av. Norge og England møtes i 8-delsfinalen klokken 23.00 mandag kveld, og vinneren skal opp mot Canada neste lørdag. PS! Disse nasjonene er videre til kvartfinalen: Tyskland, Australia, Kina, Frankrike og Canada. Disse 8-delsfinalene gjenstår: Norge – England, USA – Colombia og Japan – Nederland.
(Canada – Sveits 1-0) Vertsnasjonen Canada fikk kjørt seg i én omgang, men tok seg sammen og er Norges mulige motstander i en kvartfinale.